Diari Oficial de la Generalitat Valenciana


Sumari del DOGV 5015, del 27-05-2005 (2005/5934)

ORDE de 9 de maig de 2005, de la Conselleria de Cultura, Educació i Esport, per la qual es convoca concurs públic per a la concessió d'assignacions per despeses extraordinàries de funcionament i subvencions a centres docents no universitaris, públics i privats concertats, respectivament, ubicats en la Comunitat Valenciana, per a la realització i el desenrotllament de projectes d'acció professional.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5015

Data del DOGV
:   27-05-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/5934


Data del document
:   09-05-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * inserció professional
    * centre d'ensenyament
    * pràctiques de formació
    * suport econòmic
    * ensenyament professional
    * relació escola-indústria
    * ajuda pública

ORDE de 9 de maig de 2005, de la Conselleria de Cultura, Educació i Esport, per la qual es convoca concurs públic per a la concessió d'assignacions per despeses extraordinàries de funcionament i subvencions a centres docents no universitaris, públics i privats concertats, respectivament, ubicats en la Comunitat Valenciana, per a la realització i el desenrotllament de projectes d'acció professional. [2005/F5934]
  
La realització d'activitats complementàries als currículums docents, de l'alumnat que cursa Formació Professional Específica (FPE), tenint com a objectiu el foment del caràcter emprenedor i la seua capacitat d'ocupabilitat, és considerat imprescindible en la recerca constant de la major qualitat d'estes ensenyances, el fi últim de les quals és aconseguir la millor competència professional i en conseqüència facilitar la inserció laboral dels estudiants.
  
La implicació del teixit productiu de l'entorn dels centres docents que impartixen FPE en les activitats abans mencionades, permetrà la interrelació entre l'empresa i l'escola, base necessària d'una bona Formació Professional.
  
Amb la finalitat que els equips docents promoguen Projectes d'Acció Professional (PAP) en compliment dels objectius mencionats, es considera necessari finançar les despeses extraordinàries que la seua realització comporte.
  
Per això, i fent ús de les atribucions que em conferix l'article 35, de la Llei 5/1983, de 30 de desembre, de Govern Valencià, i tenint en compte el que establix la Llei 38/2003, General de Subvencions (BOE 18.11.2003)
  
ORDENE
  
Primer. Convocatòria
  
1. Convocar concurs públic per a la concessió d'assignacions per despeses extraordinàries de funcionament i subvencions a centres docents no universitaris, públics i privats concertats, respectivament, per a la realització i el desenrotllament de projectes d'acció professional.
  
2. Aprovar les bases per les quals es regirà la convocatòria, que s'inclouen en l'annex I a la present orde, i el model de sol·licitud que consta en l'annex II.
  
Segon. Finançament
  
1. La quantitat global màxima destinada a l'assignació per despeses extraordinàries de funcionament als centres docents públics dependents de la Conselleria de Cultura, Educació i Esport serà de 72.120 €, a càrrec del crèdit existent en el capítol II del programa 421.30, del Pressupost de la Generalitat Valenciana per al 2005.
  
2. La quantitat global màxima destinada a les subvencions a centres docents concertats serà de 30.050 €, a càrrec del crèdit existent en la línia pressupostària T1580000, del programa 421.30, secció 09, servici 02, del Pressupost de la Generalitat Valenciana per al 2005.
  
3. Les assignacions econòmiques i les subvencions estan finançades per la Generalitat Valenciana (40% de fons propis) i pel Fons Social Europeu (60% de fons finalistes).
  
Les subvencions finançades a càrrec de fons de la Unió Europea es regiran per les normes comunitàries i pel que establix la Llei 38/2003, General de Subvencions (LGS); la percepció de les ajudes econòmiques per part dels beneficiaris estarà condicionada al compliment de les obligacions que establix l'article 14 de la mencionada llei.
  
4. L'assignació per despeses extraordinàries de funcionament i la concessió de subvencions té com a finalitat sufragar totalment o parcialment les despeses generals que al centre educatiu li supose el desenrotllament del projecte d'acció professional, per la qual cosa la quantitat concedida a través de la present convocatòria no podrà excedir del total de la mencionada despesa.
  
Per al finançament total de l'activitat es podrà recórrer a fons propis, altres subvencions o recursos.
  
En virtut del que establix l'article 30.4 de la Llei General de Subvencions haurà d'acreditar-se l'import, procedència i aplicació dels mencionats fons addicionals.
  
DISPOSICIONS FINALS
  
Primera
  
Es delega en el director general d'Ensenyament la facultat per a concedir les ajudes i subvencions i se l'autoritza perquè dicte les resolucions necessàries per al desenrotllament i l'execució de la present orde.
  
Segona
  
L'orde produirà efectes des del dia de la seua publicació en el Diari Oficial de la Generalitat Valenciana.
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu pels titulars dels centres privats, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Esport en el termini d'un mes a comptar des de l'endemà de la seua publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 9 de maig de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases de la convocatòria
  
U. Objecte i característiques dels projectes
  
Els Projectes d'Acció Professional (PAP) hauran de tindre per objecte la implantació i desenrotllament d'accions que faciliten la inserció professional dels jóvens estudiants, a través d'experiències innovadores d'orientació laboral, simulació empresarial, processos de transició a la vida activa, o altres, partint de l'entorn economicosocial en què es desenrotlla el centre i buscant relacions amb empreses i institucions col·laboradores com a mecanisme d'intercanvi de coneixements tecnologicopràctics, al mateix temps que facilita el seu trànsit al món laboral.
  
Els centres docents integraran en el seu Projecte Curricular de Centre la diversitat d'actuacions del Projecte d'Acció Professional, les quals hauran d'implicar als diferents òrgans de coordinació didàctica.
  
Dos. Tipus de projectes
  
Els projectes d'acció professional que es presenten podran fer referència a:
  
a) Accions sobre la continuïtat d'un projecte presentat en anteriors convocatòries.
  
b) Accions d'un nou projecte.
  
Tres. Participants
  
Els projectes hauran de ser realitzats, amb la corresponent orientació del professorat, per alumnes que estiguen cursant cicles formatius de Formació Professional Específica o d'Arts Plàstiques i Disseny.
  
La consideració de centre privat concertat s'entendrà quan les accions del projecte es realitzen per alumnes matriculats en les ensenyances damunt mencionades, estant estes concertades amb la Conselleria de Cultura, Educació i Esport.
  
Cada centre docent només podrà presentar un Projecte d'Acció Professional (PAP).
  
Quatre. Termini i formalització de sol·licituds
  
1. El termini de presentació de sol·licituds serà de 30 dies hàbils a partir de l'endemà de la publicació de la present orde en el Diari Oficial de la Generalitat Valenciana.
  
2. El director o titular del centre que opte a la convocatòria haurà de presentar instància, segons el model de l'annex II de la present orde, a la Conselleria de Cultura, Educació i Esport, en les direccions territorials de Cultura, Educació i Esport, o fent ús de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adreçades a la Direcció General d'Ensenyament; Servici de Formació Professional; Secció d'Iniciació Professional; av. Campanar, 32 (46708) València.
  
Cinc. Sol·licituds i documentació
  
Les instàncies aniran acompanyades de:
  
1. Projecte d'Acció Professional, en el qual s'inclourà el pressupost per a la seua realització.
  
2. Certificat de l'acord del Consell Escolar, en el qual conste l'aprovació per a la seua realització.
  
3. Si el projecte és continuïtat d'un presentat en anteriors convocatòries, haurà d'aportar-se una memòria sobre l'avaluació de les accions realitzades i la conveniència de la seua continuïtat.
  
Sis. Selecció dels projectes
  
L'òrgan competent per a l'ordenació de la instrucció i del procediment serà la direcció de l'Àrea d'Ordenació i Innovació Educativa, de la Conselleria de Cultura, Educació i Esport.
  
Es constituirà una comissió de selecció que estudiarà els projectes, elaborarà les llistes provisionals de les dotacions econòmiques a concedir, resoldrà les eventuals reclamacions i, finalment, elevarà al director general d'Ensenyament proposta de resolució de la convocatòria.
  
La comissió de selecció estarà integrada per:
  
President:
  
- El cap de l'Àrea d'Ordenació i Innovació Educativa
  
Vocals:
  
- El cap del Servici de Formació Professional.
  
- El cap de la Secció d'Iniciació Professional.
  
- Un representant de la Inspecció Educativa, nomenat per la Subsecretaria de la Conselleria de Cultura, Educació i Esport.
  
- Un representant d'un centre docent no universitari, nomenat pel director general d'Ensenyament.
  
- Un tècnic de la Secció d'Iniciació Professional, que actuarà com a secretari, amb veu però sense vot.
  
Set. Criteris de selecció
  
En la valoració dels projectes caldrà ajustar-se al que establix l'article 17.3.e) de la Llei General de Subvencions, i seran criteris preferents:
  
a) Que les accions vinculen i afavorisquen la implicació d'empreses, organismes o institucions en l'activitat del centre educatiu.
  
b) Que existisca una coordinació entre les activitats proposades en el projecte i les de la resta del centre docent.
  
c) Que el projecte contemple l'entorn socioeconòmic del centre docent.
  
d) En igualtat de condicions es donarà prioritat als centres que no hagen sigut seleccionats en convocatòries anteriors.
  
Huit. Publicació de la resolució
  
1. Llista provisional
  
La relació provisional de projectes seleccionats i la dotació econòmica proposada es comunicarà a tots els centres que van presentar projecte i es farà pública als taulers d'anuncis de la Conselleria de Cultura, Educació i Esport, i de les direccions territorials de Cultura, Educació i Esport. Es disposarà d'un termini de 8 dies hàbils a comptar des del dia següent al de la seua publicació per a presentar eventuals reclamacions davant de la comissió de selecció, la qual resoldrà les reclamacions i elevarà proposta de resolució al director general d'Ensenyament.
  
2. Resolució
  
Vista la proposta de la comissió de selecció, el director general d'Ensenyament, per delegació del conseller, dictarà resolució, que serà publicada en el Diari Oficial de la Generalitat Valenciana.
  
El termini per a resoldre i publicar la convocatòria serà de sis mesos a computar des que produïsca efectes la present orde.
  
Nou. Quantia i percepció de les assignacions per a despeses extraordinàries de funcionament i subvencions.
  
1. S'establix com a quanties màximes d'assignació o subvenció:
  
a) per projecte nou, la quantitat de 6.000 €.
  
b) per a la continuïtat de projectes anteriors, la quantitat de 4.000 €.
  
A més de l'ajuda o subvenció es podrà recórrer a fons propis o altres subvencions o recursos que cobrisquen el finançament total de l'activitat.
  
En virtut del que establix l'article 30.4 de la Llei General de Subvencions haurà d'acreditar-se l'import, procedència i aplicació dels mencionats fons addicionals.
  
En cap cas el total de les ajudes o subvencions rebudes podran superar el cost de l'activitat (article 19.3 de la LGS). En cas d'incompliment es minorarà l'import concedit en la quantitat obtinguda en excés.
  
2. L'efectivitat de la resolució que adjudicarà les despeses extraordinàries de funcionament i les subvencions, quedarà condicionada a la seua expressa acceptació per part dels directors dels centres públics o titulars de centres privats.
  
3. Els centres públics dependents de la Conselleria de Cultura, Educació i Esport, rebran l'assignació en concepte de despeses extraordinàries de funcionament, i l'hauran de justificar segons el que preveu l'Orde de 18 de maig de 1995, de la Conselleria de Cultura, Educació i Ciència (DOGV de 9 de juny).
  
4. Els centres privats concertats percebran la subvenció després de la presentació dels justificants de la despesa o qualsevol altre document amb validesa jurídica que permeta acreditar el compliment de l'objecte de la subvenció. Caldrà ajustar-se, en tot cas, al que establix respecte d'això l'article 30 de la Llei General de Subvencions.
  
S'establix com a data límit per a la presentació dels dits justificants el 13 de desembre de 2005. Transcorregut el termini sense presentar la documentació s'entendrà que es renuncia a la subvenció.
  
Com a beneficiari de la subvenció, els centres privats concertats hauran d'acreditar, prèviament a la resolució de resolució de l'adjudicació, estar al corrent de les seues obligacions tributàries i socials, emeses per l'Agència Estatal Tributària, la Conselleria d'Economia, Hisenda i Ocupació i la Tresoreria de la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda (DOGV de 21 de juny), sense perjuí del que establix la disposició addicional dihuitena de la Llei 30/1992, de 26 de novembre.
  
Quedaran per tant exempts de la mencionada justificació els beneficiaris que complisquen el que establix l'orde mencionada.
  
Amb anterioritat a la proposta de resolució de l'adjudicació, haurà de presentar-se, davant de l'òrgan competent per a l'ordenació de la instrucció i del procediment, una declaració responsable de no estar sotmés en cap de les prohibicions establides en l'article 13, apartats 2 i 3, de la Llei General de Subvencions. La mencionada justificació podrà realitzar-se per qualsevol dels procediments indicats en l'apartat 7 del mencionat article 13. L'objecte de la subvenció és finançar l'execució dels projectes d'acció professional que resulten seleccionats.
  
Deu. Obligacions dels beneficiaris
  
L'acceptació de l'assignació o subvenció obliga els centres docents a:
  
1. Realitzar el projecte en els termes del presentat a la convocatòria.
  
2. Trametre al Servici de Formació Professional, de la Direcció General d'Ensenyament, una memòria del projecte, en finalitzar-lo.
  
3. Els centres públics dependents de la Conselleria de Cultura, Educació i Esport hauran d'adjuntar a la memòria un certificat del Consell Escolar que acredite que el total de l'ajuda concedida es va emprar en la realització del projecte.
  
4. Seran obligacions dels centres privats concertats, com a perceptors de subvenció, a part de les ja establides en anteriors bases:
  
a) El reintegrament dels fons percebuts en els supòsits dels articles 36 i 37 de la LGS; tot això sense perjuí que procedisca incoar expedient sancionador d'acord amb el que establixen els articles 52 i següents de la LGS.
  
b) Necessitat de comunicar l'obtenció de qualsevol altre recurs que finance l'activitat subvencionada, tan prompte com es conega i, en tot cas, amb anterioritat a la justificació de l'aplicació donada als fons percebuts (article 14.1.d, LGS).
  
c) Declaració de les activitats realitzades (memòria del projecte), que han sigut finançades amb la subvenció i el seu cost, amb desglossament de cadascuna de les despeses.
  
Les despeses s'acreditaran per mitjà de factures i la resta de documents de valor probatori equivalent amb validesa en el tràfic jurídic administratiu.
  
Els beneficiaris han de donar la publicitat adequada del caràcter públic del finançament.
  
Onze. Seguiment